પરંતુ ઓસ્કર જે પ્રકારનો માણસ હતો તેના કારણે, તેણે કહી એવી પોલેન્ડમાં બની રહેલી ઘટનાઓ વિશે વિચારતાં, તેની બધી જ વાતો સેદલસેકના ગળે ઊતરી ગઈ! ઓસ્કરનો પોતાનો ધંધો ધીકતો ચાલતો હતો. પોતાની ખુદની જગ્યાના કેન્દ્રમાં બેસીને, હાથમાં શરાબનો પ્યાલો પકડીને તે આ વાત કરી રહ્યો હતો. સપાટી પરની પ્રભાવી શાતા અને અંદર ઊકળતો રોષ, બંનેથી ઓસ્કર સભર હતો! એ એક એવો માણસ હતો, જેણે પાછળથી ભલે પસ્તાવું પડે, તો પણ ખોટી બાબતને સમર્થન આપવાની શક્યતાને પણ એ નકારી કાઢે! અને પોતે જે સત્યને ઉજાગર કરી રહ્યો હતો, તેમાં એ કોઈ અતિશયોક્તિ પણ નહોતો કરી રહ્યો! સેદલસેકે તેને પૂછ્યું, “જો હું તમારા વિઝાની વ્યવસ્થા કરી આપું, તો અહીં તમે મને જે કંઈ કહ્યું તે બધું, બૂડાપેસ્ટ આવીને મારા ઉપરીઓને કહી શકશો ખરા કે?” શિન્ડલરને ક્ષણભર માટે આશ્ચર્ય થયું. એણે કહ્યું, “તમે પોતે જ આનો અહેવાલ લખી શકો છો…! બીજા સ્ત્રોત તરફથી પણ તમને જરૂર આની માહિતી મળી જ હશે!” પરંતુ સેદલસેકે તેને ના પાડી. “અમને તો માત્ર છુટક એકલ-દોકલ વાતો જ સાંભળવા મળી છે, કોઈક બનાવની નાની-મોટી વિગતો અને એવું બધું જ! આવું સંપૂર્ણ ચિત્ર અમારા સાંભળવામાં આવ્યું જ નથી! તમે બૂડાપેસ્ટ આવો. હા, ત્યાં સુધીની મુસાફરી થોડી અગવડભરી રહે કદાચ.”